กบง. ตรึงราคา LPG เดือนม.ค.ที่ 22.29 บ./กก. เตรียมลอยตัว NGV เดือนก.พ.นี้
กบง. ตรึงราคา LPG เดือน ม.ค.ที่ระดับ 22.29 บ./กก. เตรียมลอยตัวราคา NGV ในเดือนก.พ.นี้ ด้าน รมว.พลังงาน เผยมีการพิจารณาเรื่องการผลิตโซลาร์รูฟท็อปที่มีผู้เสนอให้เปิดเสรี คาดรู้ผลสิ้นปี 59
6 ม.ค. 2559

พล.อ.อนันตพร กาญจนรัตน์ รมว.พลังงาน เปิดเผยว่า ที่ประชุมคณะกรรมการบริหารนโยบายพลังงาน (กบง.) เมื่อวานนี้ (5 ม.ค.) มีมติตรึงราคาก๊าซปิโตรเลียมเหลว (LPG) เดือนม.ค.59 ที่ระดับ 22.29 บาท/กิโลกรัม (กก.) แม้ราคา LPG ในตลาดโลกปรับลดลง แต่เนื่องจากเมื่อ 2 เดือนที่ผ่านมามีการใช้เงินกองทุนน้ำมันเชื้อเพลิง ในส่วนของ LPG อุดหนุนราคาไปก่อนหน้านี้ จึงต้องตรึงราคา LPG ในเดือนม.ค.ไปก่อน แต่ในเดือนก.พ.หากราคาLPG ในตลาดโลกปรับลดลง ก็จะพิจารณาเพื่อปรับราคาขายปลีกลงมา
นอกจากนี้ที่ประชุม กบง.ยังมีมติให้จัดทำแผนแม่บทปรับโครงสร้างราคาก๊าซธรรมชาติสำหรับรถยนต์ (NGV) เพื่อเตรียมลอยตัวราคา NGV ให้เป็นไปตามกลไกตลาด จากปัจจุบันที่ตรึงอยู่ในระดับ 13.50 บาท/กก. โดยคาดว่าจะสามารถลอยตัว NGV ได้ในเดือนก.พ.นี้ เนื่องจากคาดว่าราคาก๊าซธรรมชาติในตลาดโลกจะปรับลดลงตามราคาน้ำมัน ซึ่งจะส่งผลให้ราคา NGV ที่แท้จริงปรับลงมาอยู่ที่ระดับ 13.50 บาท/กก. ขณะที่คาดการณ์ว่าราคาน้ำมันในช่วง 3-6 เดือนข้างหน้าจะอยู่ที่ 35-45 เหรียญสหรัฐ/บาร์เรล
ขณะเดียวกันกบง.ยังได้พิจารณาการคำนวณสูตรการผสมเอทานอลในน้ำมันเบนซิน และสูตรการผสมไบโอดีเซลในน้ำมันดีเซล  เนื่องจากราคาน้ำมันในตลาดโลกอยู่ในระดับต่ำ โดยให้มีการผสมในเกณฑ์ขั้นต่ำ จากเดิมที่ผู้ค้าน้ำมันจะใช้เกณฑ์ขั้นสูงในการผสม เช่น E85  กำหนดสัดส่วนผสมเอทานอลไว้ที่ 75-85% ก็ให้ผสมขั้นต่ำที่ระดับ 75% และให้ใช้เกณฑ์ขั้นต่ำในการคำนวณต้นทุนต่อไป ซึ่งคาดว่าจะสามารถลดต้นทุนหน้าโรงกลั่นได้ 1 บาท/ลิตร เป็นต้น และจะทำให้ราคาขายปลีกหน้าสถานีบริการน้ำมันปรับตัวลงตามลำดับด้วย
นอกจากนี้ รมว.พลังงาน เปิดเผยว่า ที่ประชุมยังพิจารณาการผลิตไฟฟ้าพลังงานแสงอาทิตย์บนหลังคา (โซลาร์รูฟท็อป) ที่มีผู้เสนอให้เปิดเสรี โดยทางกรมพัฒนาพลังงานทดแทนและอนุรักษ์พลังงาน (พพ.) เสนอโครงการนำร่องของการไฟฟ้าส่วนภูมิภาค (กฟภ.) และการไฟฟ้านครหลวง (กฟน.) หน่วยงานละ 50 เมกะวัตต์ แต่จะยังไม่เป็นการเปิดเสรี โดยจะดูผลถึงสิ้นปีนี้ก่อน